送僧澄觀
作者：韓愈
朝代：唐

paragraphs: 浮屠西來何施爲，擾擾四海爭奔馳。
構樓架閣切星漢，誇雄鬬麗止者誰。
僧伽後出淮泗上，勢到衆佛尤恢奇。
越商胡賈脫身罪，珪璧滿船寧計資。
清淮無波平如席，欄柱傾扶半天赤。
火燒水轉掃地空，突兀便高三百尺。
影沈潭底龍驚遁，當晝無雲跨虛碧。
借問經營本何人，道人澄觀名籍籍。
愈昔從軍大梁下，往來滿屋賢豪者。
皆言澄觀雖僧徒，公才吏用當今無。
後從徐州辟書至，紛紛過客何由記。
人言澄觀乃詩人，一座競吟詩句新。
向風長歎不可見，我欲收歛加冠巾。
洛陽窮秋厭窮獨，丁丁啄門疑啄木。
有僧來訪呼使前，伏犀插腦高頰權。
惜哉已老無所及，坐睨神骨空潸然。
臨淮太守初到郡，遠遣州民送音問。
好奇賞俊直難逢，去去爲致思從容。